Numărul de beneficiari de pensii de serviciu era, la finele lunii noiembrie, de 8.980, din care 3.435 beneficiari ai Legii 303/2004 privind statutul procurorilor şi judecătorilor.



Pensia medie în acest caz era de 13.728 lei, din care 12.548 lei cota suportată din bugetul de stat, iar diferenţa din bugetul asigurărilor sociale de stat, conform datelor centralizate de Casa Naţională de Pensii Publice, informează Agerpres.ro.

Care sunt celelalte categorii norocoase de pensionari

- De legea nr 216/2015 privind acordarea pensiei de serviciu membrilor Corpului diplomatic şi consular al României, beneficiau 879 persoane. Pensia medie era de 5.468 lei, din care 3.469 lei suportaţi de la bugetul de stat.



- În ceea ce priveşte beneficiarii legii 215/2015 pentru modificarea şi completarea Legii 7/2006 privind statutul funcţionarului public parlamentar, numărul acestora era de 800 de persoane, pensia medie cifrându-se la 3.698 lei (2.177 lei suportaţi de la bugetul de stat).



- De legea 83/2015 pentru completarea legii 223/2007 privind statutul personalului aeronautic civil navigant profesionist din aviaţia civilă din România beneficiau 1.465 pensionari. Pensia medie era de 10.808 lei, din care 7.862 lei suportaţi de la bugetul de stat.



- Pensii de serviciu pentru beneficiari ai Curţii de Conturi se acordau unui număr de 602 persoane, pensia medie fiind de 7.585 lei, din care 4.487 lei cota suportată din bugetul de stat.



- De asemenea, de legea 130/2015 pentru completarea Legii 567/2004 privind statutul personalului auxiliar de specialitate al instanţelor judecătoreşti şi al parchetelor beneficiau 1.799 pensionari, pensia medie fiind de 3.774 lei (2.234 lei de la bugetul de stat).